Motî:djaive - Wikipedia

# Motî:djaive

### Èn årtike di Wikipedia.

djaive [f.n.]

1. vizaedje (sovint eployî come radoûcixha estô do mot "gueuye"). Il a yeu m' pougn dissu s' djaive. Cwand dj' m' a fwait priyeu d' etermint, mi, Tchantchès, li curé djheut ki m' djaive di mocreye assaetchive purade les colibetes ki les priyires (J.D. Boussart). rl a: djawe. F. figure, visage. >> il åreut falou vey si djaive !: il a stî tot biesse. F. voir sa tête, sa gueule. >> dji t' sipeyrè l' djaive; u: dji t' fotrè m' pougn so t' djaive; u: dji t' fotrè ene bafe a t' djaive; u: t' årès m' mwin a t' djaive: dijhêyes po mancî. F. menace de casser la gueule, de giffler.

2. boke (metowe po cåzer). Lyi faut clôre si djaive. Fijhoz lyi clôre si djaive. rl a: linwe, betch. F. caquet. >> fé aler s' djaive so tot l' monde: cåzer bråmint tot dismeprijhant les djins. F. cancaner. >> fé peter s' djaive: a) fé di s' gueuye (si vanter). b) dire ene sacwè k' on åreut nén dvou. F. déconner, divulguer. >> måle (u: flairante) djaive: mwaijhe linwe (ki cdjåze les djins). F. mauvaise langue. >> djaive d' atotes: onk (ene) ki trouve risponse a tot, cwand on l' atake. F. langue bien pendue, qui riposte. >> djaive di mocreye: onk (ene) ki reye voltî des ôtes. F. moqueur (euse).

3. boke (metowe po magnî). Drouve ti djaive et apice, pu clô t' djaive et maweye. Ele n' a pus nou dint el djaive. On-z a rieu del bezogne et lver des cwénzinnes et s' rimpli l' djaive avou do gris pwin (W. Bal). F. bouche, gueule. >> s' è mete plin l' djaive: magnî golafmint. F. s'empiffrer. >> sipåmer l' djaive: diner do boun amagnî (et aboere) (a ene sakî). F. régaler, gorger. >> i s' leye todi spåmer l' djaive: i va magnî amon les ôtes po rén. F. pique-assiette.

4. djave. Li faizan aveut do mayisse plin s' djaive. Cwand dj' årans des grinnes plin nosse djaive, dit-st i on hosse-cou, dji tchantrans ene tchanson po l' ome k' els a semé (Georges Pècheur). F. jabot. >> end aveur disk' a l' djaive: aveur magnî s' sô, esse bén rpaxhî. rl a: guedé, rl a: pupe. F. saturé(e).

5. divant do cô. I l' a prin pa s' djaive. rl a: buzea, hatrea, gavêye. >> aveur ene sakî a s' djaive: l' emantchî. F. duper.

6. djezî. F. gésier. >> elle end a plin s' djaive: ele ratind famile. F. enceinte.

Etimolodjeye: erî-rfwait gayel "gaba" (boke, goidje). rl a: djawe, djave, gave.

Disfondowes: djêve, djéve, djève, tchève.

Parintêye: djaivler

- Dipus d' racsegnes so les lomaedjes del djaive des oujheas (sinse di djave)
- Dipus d' racsegnes so les lomaedjes del djaive des oujheas (sinse di djezî

Prin del pådje «http://wa.wikipedia.org../../../d/j/a/Mot%C3%AE%7Edjaive.html»

##### Views

- Årtike
- Copene
- Modêye d' asteure

##### Cweri